**PASKAIDROJUMA RAKSTS**

**Madonas novada pašvaldības 2025. gada budžetam**

Madonas novada pašvaldības budžets izstrādāts saskaņā ar spēkā esošo Likumu par budžetu un finanšu vadību, likumu “Par pašvaldību budžetiem”, Pašvaldību likumu, Ministru kabineta noteikumiem, kas izdoti saskaņā ar šiem likumiem.

Saskaņā ar likumu “Par pašvaldību budžetiem” pašvaldības budžets sastāv no pamatbudžeta un ziedojumiem.

**Pamatbudžets**

Tiek prognozēts, ka novada pamatbudžets 2025. gadam ieņēmumos būs EUR 50 037 798, bet izdevumos plānots EUR 62 564 388. Salīdzinot ar 2024. gada sākumu, plānotie ieņēmumi pieauguši par EUR 6 348 794, bet izdevumi pieauguši par EUR 11 188 678. Naudas līdzekļu un noguldījumu atlikums gada sākumā EUR 8 979 302. Atlikuma samazinājums salīdzinot ar 2024. gada sākumu – EUR 1 005 352. Plānots saņemt aizņēmumus EUR 7 475 656 vērtībā.

Kā jau iepriekš redzams, šajā gadā plānojas budžeta ieņēmumu pieaugums, salīdzinot ar 2024. gada sākumu. Iemesls tam – šobrīd tiek prognozēts iedzīvotāju ienākuma nodokļa un pašvaldību finanšu izlīdzināšanas fonda dotācijas pieaugums.

Budžeta veidošanas principi ir saglabājušies nemainīgi – no budžeta tiek finansēta iestāde, aktivitāte, projekts. Katrai iestādei, atbilstoši apstiprinātajam amatu vienību sarakstam, aprēķināts darba algas fonds, paredzēti līdzekļi izdevumu segšanai par apkuri, elektrību, ūdeni un kanalizāciju, atkritumu izvešanai un utilizēšanai, skolēnu pārvadājumiem, degvielas iegādei, produktu iegādei skolēnu un PII audzēkņu ēdināšanai.

Papildus valsts finansējumam, pašvaldība ir ieplānojusi trūkstošo finansējumu pedagogu atalgojumiem gan mūzikas, mākslas skolu, bērnu un jaunatnes sporta skolas, bērnu un jauniešu centra pedagogu atalgojumiem, gan vispārizglītojošo skolu pedagogiem (ieskaitot rezervi sept.-dec.) kopā gadam EUR 3 847 961.

Visiem skolēniem no 1. līdz 12. klasei paredzētas brīvpusdienas (1,00 EUR dienā 5.-12. klašu skolēniem no pašvaldības budžeta produktu iegādei), pirmajiem pieciem mēnešiem EUR 180 279,1.-4. klašu skolēnu (3,09 EUR dienā 1.-4. klašu skolēniem produktu iegādei) ēdināšanai pusi finansējuma piešķir valsts EUR 168 610 un pusi pašvaldība EUR 168 610).

Plānots finansējums pašvaldības pirmsskolas izglītības iestāžu (turpmāk – PII) audzēkņu ēdināšanai produktu iegādei EUR 1,65 par vienu apmeklējuma dienu vai EUR 2,00 par vienu diennakti. Pirmajiem 8 mēnešiem PII audzēkņu ēdināšanai paredzēti EUR 309 157.

Skolu un PII audzēkņu ēdināšanai budžetā ir noteikta arī rezerve EUR 422 961 apmērā, kas plānota ēdināšanas izdevumiem sākot no septembra (gada pēdējiem 4 mēnešiem).

Līdzīgi kā citus gadus pašvaldība ieplāno skolēnu braucienu apmaksāšanu uz izglītības iestādēm. Šogad tie ir EUR 412 650.

**Ieņēmumi**

Pašvaldības pamatbudžeta ieņēmumus veido ***nodokļu ieņēmumi*** - iedzīvotāju ienākuma nodoklis, nekustamā īpašuma nodoklis, azartspēļu nodoklis; ***nenodokļu ieņēmumi*** – valsts un pašvaldību nodevas, ieņēmumi no depozītiem un kontu atlikumiem un citi nenodokļu ieņēmumi; ***transfertu ieņēmumi*** (maksājumi) no valsts un pašvaldību budžetiem un ***budžeta iestāžu*** *ieņēmumi*.

***Nodokļu ieņēmumi***

Ieņēmumi no nodokļiem kopumā plānoti EUR 23 371 646. Ieņēmumi no iedzīvotāju ienākuma nodokļa plānoti EUR 21 717 400. Salīdzinot ar pagājušā gada sākumu, tas ir palielinājies par EUR 1 303 341. Plānotais iedzīvotāju ienākuma nodoklis 2025. gadā ir 43,4% no ieņēmumu kopsummas. Ieņēmumi no nekustamā īpašuma nodokļa plānoti EUR 1 642 046 jeb par EUR 643 vairāk kā 2024.gada sākotnējais plāns. Ieņēmumi no azartspēļu nodokļa 2025. gadā plānoti EUR 12 200 apmērā jeb par EUR 519 mazāk nekā 2024. gada sākumā.

***Nenodokļu ieņēmumi***

2025. gada Madonas novada budžetā nenodokļu ieņēmumus plānots iekasēt EUR 91 213 apmērā, tajā skaitā, valsts un pašvaldību nodevas EUR 36 718 apmērā, procentu ieņēmumi par kontu atlikumiem EUR 31 708 apmērā, pārējos nenodokļu ieņēmumus EUR 4 025 apmērā, ieņēmumi no īpašuma pārdošanas EUR 18 762.

***Budžeta iestāžu ieņēmumi***

Budžeta iestāžu ieņēmumi ir ieņēmumi no sniegtajiem maksas pakalpojumiem, telpu nomas, maksas par komunālajiem pakalpojumiem un citi pašu ieņēmumi. Tie plānoti EUR 3 053 915 apmērā jeb 6,10% no ieņēmumu kopapjoma.

***Transfertu ieņēmumi***

Pašvaldības ieņēmumu struktūrā liels īpatsvars ir no valsts budžeta un citu pašvaldību budžetiem saņemtajiem maksājumiem (*transfertu ieņēmumiem*), tie plānoti 15 079 912 jeb 30,14% no ieņēmumu kopapjoma.

Lai radītu pašvaldībām līdzīgas iespējas ar likumu noteikto funkciju izpildei, ņemot vērā pašvaldību sociālekonomiskās atšķirības, notiek pašvaldību finanšu izlīdzināšana. Pašvaldību finanšu izlīdzināšanas sistēma paredz pašvaldību finanšu atšķirību daļēju izlīdzināšanu, lai veicinātu pašvaldību iniciatīvu un patstāvību savu finanšu resursu veidošanā un nodrošinātu pašvaldību finansiālās darbības aizsardzību. Pašvaldību finanšu izlīdzināšanu veic ar pašvaldību finanšu izlīdzināšanas fonda (PFIF) starpniecību. Madonas novada pašvaldība 2025. gadā saņems dotāciju no PFIF EUR 8 441 112.

Ieņēmumi no valsts budžeta mērķdotācijām izglītībā plānoti:

* Dzelzavas Pakalnu pamatskolai EUR 910 860 pedagoģisko darbinieku darba samaksai un sociālās apdrošināšanas obligātajām iemaksām, kā arī uzturēšanas izmaksām 8 mēnešiem;
* Pamatizglītības, vispārējās vidējās izglītības daļējai pedagogu darba samaksai un valsts sociālās apdrošināšanas obligātajām iemaksām 8 mēnešiem EUR 4 818 251;
* Interešu izglītības programmu daļējai pedagogu darba samaksai un valsts sociālās apdrošināšanas obligātajām iemaksām 8 mēnešiem EUR 312 701;
* Bērnu no 5 gadu vecuma izglītošanā EUR 879 155 apmērā pirmskolas izglītības pedagoģisko darbinieku darba samaksai un sociālajām iemaksām 8 mēnešiem.

Papildus saskaņā ar pašvaldības noslēgtajiem līgumiem ar Latvijas Nacionālo kultūras centru par profesionālās ievirzes mūzikas/mākslas/dejas izglītības programmu finansēšanu, ministrija 2025. gadam piešķir valsts budžeta pieejamo finansējumu EUR 595 512 pedagogu darba samaksai un valsts sociālās apdrošināšanas obligātajām iemaksām mākslas un mūzikas programmām 1.janvāra līdz 31. augustam.

Lai nodrošinātu profesionālās ievirzes sporta izglītības programmu īstenošanu 2025.gadā, saskaņā ar pašvaldības noslēgto līgumu ar Izglītības un zinātnes ministriju, tā piešķir pašvaldībai no valsts budžeta līdzekļus par kopējo summu EUR 420 402 periodam no 1.janvāra līdz 31. decembrim.

Ieņēmumi pašvaldības budžetā no citām pašvaldībām izglītības funkciju nodrošināšanai plānoti EUR 529 000.

1.-4.klases skolēnu ēdināšanai pirmajiem 5 mēnešiem plānots saņemt no valsts budžeta EUR 168 610.

Pašvaldība 2025. gadā saņems valsts mērķdotāciju pašvaldību autoceļu (ielu) uzturēšanai 1 608 631, kas ir par EUR 2 164 mazāk, nekā 2024. gadā. Šeit ir arī EUR 38 610 finansējums par pārņemtajiem ceļiem.

2025.gadā pašvaldība plāno saņemt EUR 3 574 494 lielu valsts mērķdotāciju dažādu ES finansētu projektu īstenošanai, tajā skaitā:

|  |  |
| --- | --- |
| **Projekta nosaukums** | **EUR** |
| Digitālā darba ar jaunatni attīstība pašvaldībās | 37 372 |
| Eiropas digitālie jaunieši (ERASMUS) | 5 137 |
| Profesionālā sociālā darba attīstība pašvaldībās | 10 748 |
| Divu dzīvokļu vienstāvu dzīvojama māja, kas paredzēta ģimeniskai videi pietuvināta ilgstošās aprūpes pakalpojuma sniegšanai pensijas vecuma personām | 1 273 204 |
| Sociālo dzīvokļu remonts Madonas novadā | 148 750 |
| Dzelzavas Pakalnu pamatskolas pārbūve Kļavu iela 2, Dzelzava, Madonas novads | 225 000 |
| Industriālās zonas un uzņēmējdarbības infrastruktūras izveide Madonas pilsētā Madonas novadā | 500 000 |
| Cesvaines apvedceļa Nr.1 posma no autoceļa P37 līdz Brīvības ielai pārbūve | 436 657 |
| Tirgus laukuma izveide Ērgļu ciemā | 17 500 |
| Vides pieejamības pasākumu īstenošana Madonas novada sociālā dienesta ēkā Blaumaņa ielā 3, Madonā | 76 096 |
| Atbalsta pasākumi cilvēkiem ar invaliditāti mājokļu vides pieejamības nodrošināšanai Madonas novadā | 33 213 |
| Mīlestības gravas labiekārtošana Madonas pilsētā | 85 096 |
| Cesvaines pagasta teritorijas labiekārtošana Kraukļu ciemā un Ķinderu kapos | 6 810 |
| Bērzaunes estrādes "Aizvējš" skatītāju sēdvietu daļas un skatuves daļas seguma rekonstrukcija Bērzaunes pagastā | 10 500 |
| Vingrošanas kompleksa uzstādīšana Ļaudonā pie A.Eglīša Ļaudonas pamatskolas | 10 399 |
| Aprīkojuma iegāde kopienas centra izveidei Liezērē | 7 200 |
| Gājēju celiņa izbūve Kusā | 10 500 |
| Publiskas peldvietas labiekārtošana pie Labones ezera Mārcienas pagastā | 10 500 |
| Daudzfunkcionālas publiskas atpūtas vietas labiekārtošana Jumurdas ezera krastā | 9 189 |
| Parka teritorijas izveidošana Degumniekos | 10 500 |
| Cesvaines pils parka kāpņu remonts Cesvaines pilsētā | 10 500 |
| Futbola laukuma izveide Biksērē | 10 500 |
| Nekustamā īpašuma "Dīķis" Pludmales zonas sakārtošana Barkavā | 10 500 |
| Skeitparka mini rampas izbūve Lubānā | 10 133 |
| Publiska, visām paaudzēm pieejama, sporta un atpūtas laukuma labiekārtošana Sauleskalna ciemā | 10 500 |
| Strūklakas uzstādīšana Jaunkalsnavas centra dīķī | 10 500 |
| Bērnu un jauniešu aktīvās atpūtas zonas izveide Aizpurvē | 10 500 |
| Estrādes izbūve Jāņukalna ciematā Kalsnavas pagastā | 10 500 |
| Dažādām paaudzēm izmantojamā publiskā telpa Vestienas pagastā | 10 223 |
| Dabas takas izveide Praulienas pagasta "Pilsdārzos" | 10 500 |
| Futbola laukuma atjaunošana Mētrienā | 10 500 |
| Dažādu paaudžu satikšanās vietas labiekārtošana Indrānu pag. Meirānos | 10 467 |
| Madonas novada pašvaldības funkciju īstenošanai un pakalpojumu sniegšanai nepieciešamo bezemisiju transportlīdzekļu iegāde | 424 800 |
| Madonas novada pašvaldības izglītības iestāžu infrastruktūras pilnveide un aprīkošana (Lubāna; Ērgļi) | 100 000 |
|  | **3 574 494** |

**Izdevumi**

***Izdevumi funkcionālo kategoriju griezumā:***

*Izpildvaras funkciju* nodrošināšanai plānots finansējums EUR 6 748 462 apmērā, tajā skaitā pašvaldības iepriekšējos gados saņemto un kārtējā gadā plānoto aizņēmumu procentu nomaksa EUR 1 383 465, kas salīdzinājumā ar 2024. gada sākuma plānu ir samazinājusies par EUR 152 843. Tas saistīts ar EURIBOR likmes svārstībām.

*Aizsardzībai* paredzēts finansējums EUR 100000 apmērā, kas tiks novirzīts civilās aizsardzības pasākumiem.

*Sabiedriskai kārtībai un drošībai* paredzēts finansējums EUR 510 114 apmērā. Tajā ietverts arī finansējums Madonas novada pašvaldības policijas izveides pasākumiem.

*Ekonomiskai darbībai* paredzēts finansējums EUR 558 971 apmērā. Šajos izdevumos ietilpst finansējums tūrismam, uzņēmējdarbībai, algotajiem pagaidu sabiedriskajiem darbiem. Lai atbalstītu nodarbinātības līmeņa paaugstināšanos un nodrošinātu bezdarbnieku iesaisti algotajos pagaidu sabiedriskajos darbos, noslēgts līgums ar Nodarbinātības Valsts aģentūru par algotu pagaidu sabiedrisko darbu vietu izveidi un finansējuma piesaisti.

*Vides aizsardzībai* 2025. gada izdevumos paredzēts EUR 75 056. Tajā ietilpst vides piesārņojuma mazināšanas pasākumi, latvāņu apkarošana Madonas novadā.

*Pašvaldības teritoriju un mājokļu apsaimniekošanai* paredzēts finansējums EUR 14 835 976 apmērā. Šajos izdevumos ietilpst finansējums mājokļu attīstībai, teritoriju attīstībai un apsaimniekošanai, ūdensapgādei, ceļu uzturēšanai, investīciju projektu īstenošanai.

*Veselībai* paredzēti EUR 458 433. Galvenokārt līdzekļi paredzēti ambulatoro ārstniecības iestāžu darbībai, zobārstniecībai.

*Atpūtai un kultūrai* paredzēti EUR 4 681 813. Līdzekļi paredzēti kultūras un sporta pasākumu organizēšanai, bibliotēku, muzeju, kultūras namu darbības nodrošināšanai, ēku atjaunošanas projektiem.

*Izglītībai* 2025. gadā paredzēti EUR 23 130 073 . Līdzekļi paredzēti pirmsskolas izglītības iestāžu, vispārējās izglītības iestāžu, mūzikas un mākslas skolu, bērnu un jaunatnes sporta skolas, bērnu un jauniešu centra darbības nodrošināšanai, dažādu izglītības pasākumu organizēšanai, skolēnu pārvadājumiem, ēdināšanai. Šajā summā ietilps arī rezerves izglītības iestāžu pedagogu atalgojumiem no septembra līdz decembrim, kā arī līdzekļi pirmsskolas izglītības iestāžu audzēkņu un vispārējo skolu skolēnu ēdināšanai no septembra līdz decembrim. Šeit paredzēti arī daži izglītības investīciju projekti, piemēram, projekts “Dzelzavas Pakalnu pamatskolas pārbūve Kļavu ielā 2, Dzelzavā, Madonas novadā”, “Dzīvojamās mājas pārbūve par pirmsskolas izglītības iestādes ēku, Blaumaņa iela 19, Madona, Madonas novads”, “PII Vārpiņa daļēja pārbūve, Aronas ielā 6, Sauleskalnā, Bērzaunes pagastā”.

*Sociālai aizsardzībai* paredzēti EUR 11 465 490. Tajā skaitā EUR 1 360 255 ir sociālajiem pabalstiem paredzētie līdzekļi, EUR 3 448 197 pansionātu un sociālās aprūpes centru darbībai, EUR 353 106 bāriņtiesas darbam.

***Izdevumi ekonomisko kategoriju griezumā:***

46,75% no kopējiem pamatbudžeta izdevumiem (EUR 29 247 253) paredzēts izlietot atalgojumam un darba devēja valsts sociālās apdrošināšanas obligātajām iemaksām (ieskaitot rezervi pedagogu atalgojumiem no septembra).

EUR 15 531 205 jeb 24,82% no kopējiem izdevumiem ir paredzēti precēm un pakalpojumiem. Tajā skaitā EUR 3 110 573 komunālajiem un sakaru pakalpojumiem, EUR 1 037 613 kurināmajam un degvielai un EUR 1 953 808 ēdināšanas (produktu) izmaksām.

Pavisam neliels īpatsvars 0,58% jeb EUR 363 214 no izdevumiem ir paredzēti subsīdijām un dotācijām. Dotācijas tiek maksātas biedrībām un nodibinājumiem. Kā viens no piemēriem – nevalstisko organizāciju projektu konkurss, kura mērķis ir atbalstīt sabiedriski nozīmīgu programmu, projektu un pasākumu īstenošanu Madonas novadā, veicinot iedzīvotāju līdzdalību aktuālu problēmu risināšanā un apkārtējās vides uzlabošanā.

EUR 1 383 465 jeb 2,21% no budžeta izdevumiem ir paredzēts tērēt aizņēmumu procentu izdevumiem.

Pamatkapitāla veidošanai kopā izdevumos plānots EUR 12 115 164, tai skaitā, pamatlīdzekļiem (bibliotēku krājumiem, datortehnikai, kapitālajam remontam un nepabeigtajai būvniecībai) un nemateriālajiem ieguldījumiem (licencēm). Šie izdevumi veido 20,96% no kopējā izdevumu plāna.

Sociālā rakstura maksājumos Madonas novada pašvaldība 2025. gadā plāno tērēt EUR 2 478 434. Šajā summā ietverti ne tikai pabalsti, bet arī tādu transporta izdevumu (autobusa biļešu) atmaksa skolēniem, kas saistīti ar nokļūšanu izglītības iestādē. Te ir paredzētas izmaksas aprūpei mājās un dienas aprūpes centra pakalpojumi pilngadīgām personām ar garīga rakstura traucējumiem.

Pašvaldību transfertos ir ieplānots EUR 445 653 jeb 0,71% no kopējiem izdevumiem. EUR 445 000 no tā ir paredzēts Madonas novada pašvaldības transfertiem citām pašvaldībām par izglītības pakalpojuma sniegšanu Madonā deklarētajiem bērniem, bet EUR 653 plānoti Madonas novada pašvaldības transfertiem uz Valsts budžetu par iepriekšējos gados saņemtajiem, bet neiztērētajiem valsts budžeta transfertiem (mērķdotācijām).

**Finansēšana**

Finansēšanai (aizdevumu pamatsummas atmaksai) 2025. gadā ir paredzēti EUR 1 753 696. Plānots arī saņemt aizņēmumus EUR 7 475 656 apmērā, tajā skaitā:

|  |  |
| --- | --- |
| **Projekta nosaukums** | **Aizņēmumi EUR** |
| Proj. Dzīvojamās mājas pārbūve par pirmsskolas izglītības iestādes ēku, Blaumaņa iela 19, Madona, Madonas novads | 211 791 |
| Proj. Divu dzīvokļu vienstāvu dzīvojama māja, kas paredzēta ģimeniskai videi pietuvināta ilgstošās aprūpes pakalpojuma sniegšanai pensijas vecuma personām | 1 500 000 |
| Proj. Sociālo dzīvokļu remonts Madonas novadā | 201 250 |
| Proj. Dzelzavas Pakalnu pamatskolas pārbūve Kļavu iela 2, Dzelzava, Madonas novads | 225 000 |
| Proj. Dienesta viesnīcas ēkas pārbūve, Tirgus iela 3, Madona, Madonas novads | 265 097 |
| Proj. Sporta skolas aprīkojums (tablo, apskaņošana) | 85 000 |
| Proj. Valdemāra bulvāra (posmā no Raiņa līdz Valmieras ielai) un Ausekļa ielas (posmā no Valdemāra bulvāra līdz Kalna ielai) Madonā pārbūve | 174 448 |
| Proj. Ielu seguma virsmas apstrāde Madonas novadā | 82 891 |
| Proj. A/C Kalna un Lauku ielā, Dzelzavā, seguma atjaunošana | 182 877 |
| Proj. Ērgļu skolas sporta laukuma pārbūve un teritorijas labiekārtošana | 541 738 |
| Proj. Industriālās zonas un uzņēmējdarbības infrastruktūras izveide Madonas pilsētā Madonas novadā | 250 000 |
| Proj. Cesvaines apvedceļa Nr.1 posma no autoceļa P37 līdz Brīvības ielai pārbūve | 280 416 |
| Proj. Tirgus laukuma izveide Ērgļu ciemā | 100 000 |
| Proj. A/C posma no Pārupes ielas līdz Latvijas valsts mežu Kalsnavas arborētumam pārbūve, Jaunkalsnavā | 301 310 |
| Proj. Vides pieejamības pasākumu īstenošana Madonas novada sociālā dienesta ēkā Blaumaņa ielā 3, Madonā | 94 568 |
| Proj. Mīlestības gravas labiekārtošana Madonas pilsētā | 930 063 |
| Proj. Tenisa laukuma pārbūve un labiekārtošana Madonā | 217 800 |
| Proj. Liezēres ambulances telpu vienkāršotā atjaunošana ar lietošanas veida maiņu | 270 000 |
| Proj.Pašvaldības policijas ēkas pārbūve Lazdonas skolā (Jurģkalni) | 85 000 |
| Proj. Valsts un pašvaldību vienoto klientu apkalpošanas centu izveide Madonas novadā | 43 200 |
| Proj. Veselības veicināšanas un slimību profilakses pasākumu īstenošana vietējai sabiedrībai | 214 807 |
| Proj. Madonas novada pašvaldības funkciju īstenošanai un pakalpojumu sniegšanai nepieciešamo bezemisiju transportlīdzekļu iegāde | 218 400 |
| Proj. Madonas novada pašvaldības izglītības iestāžu infrastruktūras pilnveide un aprīkošana (Lubāna; Ērgļi) | 1 000 000 |
|  | **7 475 656** |

**Ziedojumi**

Ziedojumos 2025.gada sākumā ieņēmumos tiek plānoti EUR 1540, kas ir paredzēti Kalsnavas pamatskolai skolēnu motivēšanas pasākumiem un Madonas dzīvnieku patversmei, attiecīgi EUR 1500 un EUR 40.

Atlikumā uz 2025.gada sākumu ir EUR 30 380, kas ir par EUR 2 490 vairāk nekā 2024.gada sākumā.

Izdevumos tiek plānoti EUR 17 024, no tiem EUR 15 484 no 2024.gada atlikuma tiek plānoti Barkavas pansionātam un Lubānas sociālās aprūpes iestādei.

Domes priekšsēdētājs A. Lungevičs